(Návrh) 
Zákon 
z ...2009, 
ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a o zmene a doplnení niektorých zákonov
Národná rada Slovenskej republiky sa uzniesla na tomto zákone: 
Čl. I 
Zákon č. 131/2002 Z. z. o vysokých školách a o zmene a doplnení niektorých zákonov v znení zákona č. 209/2002 Z. z., zákona č. 401/2002 Z. z., zákona č. 442/2003 Z. z., zákona č. 465/2003 Z. z., zákona č. 528/2003 Z. z., zákona č.365/2004 Z. z., zákona č. 455/2004 Z. z., zákona č. 523/2004 Z. z., zákona č. 578/2004 Z. z., zákona č. 5/2005 Z. z., zákona č. 332/2005 Z. z., zákona č. 363/2007 Z. z., zákona č. 129/2008 Z. z., zákona č. 144/2008 Z. z. a zákona č. 282/2008 Z. z. sa mení a dopĺňa takto:
1.	V § 2 ods. 2 písm. b) sa na konci pripájajú tieto slová:  „alebo štátu, ktorý je členom Organizácie pre ekonomickú spoluprácu a rozvoj.”.

2.	V § 2 odseky 13 až 16 znejú: 
„(13) Vysoké školy, okrem zahraničných vysokých škôl, sa členia na 
a) univerzitné vysoké školy 
b) odborné vysoké školy.

(14) Univerzita podľa odseku 13 písm. a) poskytuje vzdelávanie v študijných programoch všetkých troch stupňov a vykonáva najmä základný výskum. Študijné programy uskutočňuje v nadväznosti na svoje činnosti v oblasti vedy, techniky alebo umenia a v súlade s aktuálnym stavom a rozvojom týchto oblastí.

(15) Vysoká škola podľa odseku 13 písm. a) poskytuje vzdelávanie najmä v študijných programoch prvého stupňa, študijných programoch druhého stupňa a v študijných  programoch  podľa § 53 ods. 3 a vykonáva základný výskum a aplikovaný výskum.

(16) Odborná vysoká škola podľa odseku 13 písm. b) poskytuje vysokoškolské vzdelanie v študijných programoch prvého stupňa a vykonáva najmä aplikovaný výskum. Názov odbornej vysokej školy obsahuje slová „odborná vysoká škola“.“.

3.	V § 5 ods. 1 sa za slovo „začlenenie“ vkladajú slová „pri jej vzniku“.
4.	§ 11 sa dopĺňa odsekom 4, ktorý znie:
„(4) Členstvo vo vedeckej rade verejnej vysokej školy zaniká 
a) skončením funkčného obdobia člena, 
b) odvolaním člena, 
c) vzdaním sa funkcie člena,
d) smrťou člena alebo jeho vyhlásením za mŕtveho.”.
5.	V § 15 ods. 1 sa za písmenom k) vkladá nové písmeno l), ktoré znie:
„l) pravidlá pre výkon vnútornej kontroly verejnej vysokej školy,“.

Doterajšie písmeno l) sa označuje ako písmeno m).

6.	Za § 17 sa vkladá § 17a, ktorý znie: 
„§ 17a
(1)	Verejná vysoká škola je oprávnená so súhlasom ministerstva použiť svoj majetok ako vklad do spoločnosti s ručením obmedzeným alebo akciovej spoločnosti (ďalej len „spoločnosť“) alebo ako vklad pri založení spoločnosti. Návrh verejnej vysokej školy na vklad ministerstvo pred udelením súhlasu prerokuje s Ministerstvom financií Slovenskej republiky (ďalej len „ministerstvo financií“) 
(2)	Ministerstvo môže udeliť súhlas podľa odseku 1, ak zakladaná spoločnosť bude špecializovanou organizáciou vedy a techniky11) alebo je zakladaná výlučne na účely výskumu a vývoja alebo spoločnosť, v ktorej  získa majetkovú účasť je špecializovanou organizáciou vedy a techniky11) alebo bola založená výlučne na účely výskumu a vývoja.
(3)	Ak verejná vysoká škola vkladá do spoločnosti nehnuteľný majetok, ktorý prešiel na verejnú vysokú školu z majetku štátu (ďalej len „prioritný majetok“), na tento prioritný majetok nemožno zriadiť záložné právo, ani ho nemožno inak použiť na zabezpečenie záväzkov spoločnosti, inej obchodnej spoločnosti alebo tretej osoby, nemožno ho predať, darovať či inak previesť do vlastníctva iných právnických osôb a fyzických osôb okrem verejnej vysokej školy, ani ho prenechať do nájmu alebo výpožičky. Prioritný majetok môže byť iba vo vlastníctve verejnej vysokej školy alebo spoločnosti a nepodlieha výkonu rozhodnutia, exekúcii, nie je súčasťou konkurznej podstaty a ani predmetom likvidácie.
(4)	Verejná vysoká škola zabezpečí po vzniku spoločnosti zápis prioritného majetku v katastri nehnuteľností podľa osobitného predpisu.12)
(5)	Verejná vysoká škola o prioritnom majetku vedie osobitnú evidenciu, ktorá obsahuje zoznam vecí s uvedením identifikačných údajov a odkaz na účtovný zápis v účtovníctve spoločnosti; spoločnosť je povinná poskytnúť tieto údaje verejnej vysokej škole.
(6)	Dňom zrušenia spoločnosti prioritný majetok prechádza do vlastníctva verejnej vysokej školy za náhradu určenú znaleckým posudkom. Likvidátor je povinný odovzdať a verejná vysoká škola prevziať tento majetok; o odovzdaní a prevzatí sa spíše zápisnica. Odmenu likvidátora a odmenu znalca za tieto úkony uhradí verejná vysoká škola.
(7)	Prioritný majetok, ktorý prešiel do majetku verejnej vysokej školy podľa odseku 6, sa naďalej považuje za majetok, ktorý prešiel na verejnú vysokú školu podľa § 112 ods. 2 a § 113ab ods. 6.
(8)	Návrh na založenie spoločnosti alebo na získanie majetkovej účasti v spoločnosti predkladaný na schválenie akademickému senátu verejnej vysokej školy, správnej rade verejnej vysokej školy a ministerstvu, obsahuje najmä
a)	odôvodnenie návrhu, účelu a cieľov založenia spoločnosti alebo získania majetkovej účasti v spoločnosti,
b)	majetkovú štruktúru spoločnosti,
c)	návrh zakladateľskej listiny, spoločenskej zmluvy alebo zakladateľskej zmluvy, návrh stanov spoločnosti,
d)	určenie majetku, ktorý sa má vložiť do spoločnosti, s osobitným určením prioritného majetku,
e)	informácia o personálnom zastúpení verejnej vysokej školy v orgánoch spoločnosti,
f)	analýza rizík a prínosov vstupu verejnej vysokej školy do spoločnosti a
g)	podnikateľský zámer spoločnosti.“.
 
Poznámky pod čiarou k odkazom 11)  a 12) znejú:
„11) § 7b zákona č. 172/2005 Z. z. v znení zákona č. 233/2008 Z. z.
12) § 28 až 47 zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákona) v  znení neskorších predpisov.“.

7.	V § 19 ods. 5 tretia veta znie: „Verejná vysoká škola je oprávnená vkladať do spoločnosti finančné prostriedky získané dotáciou zo štátneho rozpočtu podľa § 16 ods. 3 písm. a) so súhlasom ministerstva; udelenie súhlasu ministerstvo prerokuje s ministerstvom financií.“.

8.	V § 43 ods. 15 sa slová „a 17, § 21 ods. 1 písm. a), § 22 až 41“ nahrádzajú čiarkou a slovami „17 a 17a, § 21 ods. 1 písm. a), § 22 až 41, § 44 až 49b“.

9.	V § 44 ods. 11 písm. a) sa za slovo „17“ dopĺňa čiarka a slovo „17a“.

10.	V § 45 ods. 7 sa za slovo „17“ vkladá čiarka a slovo „17a“.
11.	V § 47 odsek 1 znie:
 „(1) Nezisková organizácia poskytujúca všeobecne prospešné služby, akciová spoločnosť alebo spoločnosť s ručením obmedzeným so sídlom v Slovenskej republike alebo obdobná právnická osoba so sídlom mimo územia Slovenskej republiky, ktorej predmetom činnosti je výlučne poskytovanie vzdelávania, výskum a vývoj alebo umelecká činnosť, môže požiadať o udelenie súhlasu v mene štátu (ďalej len „štátny súhlas“) na pôsobenie ako súkromná vysoká škola. “.

12.	V § 47 ods. 4 písmeno a) znie:
 „a) názov a sídlo vysokej školy,“

13.	V § 47 ods. 9 sa za slovo „Vláda“ vkladajú slová: „Slovenskej republiky (ďalej len „vláda“)“

14.	V § 47 odseky 12 až 15 znejú:
„(12) Ministerstvo doručí žiadateľovi rozhodnutie vlády vo veci udelenia štátneho súhlasu.
(13) Žiadateľ je povinný do 90 dní od doručenia rozhodnutia o udelení štátneho súhlasu 
a) zosúladiť svoj názov s názvom vysokej školy“, 
b) zahrnúť do predmetu činnosti poskytovanie vysokoškolského vzdelávania, 
c) upraviť stanovy tak, aby upravovali pôsobnosť samosprávnych orgánov súkromnej vysokej školy, ak je súkromná vysoká škola spoločnosťou s ručením obmedzeným, alebo akciovou spoločnosťou, 
d) upraviť štatút neziskovej organizácie poskytujúcej všeobecne prospešné služby tak, aby upravoval pôsobnosť samosprávnych orgánov súkromnej vysokej školy ako ďalších orgánov neziskovej organizácie poskytujúcej všeobecne prospešné služby, ak je súkromná vysoká škola nezisková organizácia poskytujúca všeobecne prospešné služby.
(14) Po uplynutí lehoty podľa odseku 13 alebo na základe žiadosti žiadateľa ministerstvo rozhodne o splnení podmienok podľa odseku 13. Žiadateľ sa stáva súkromnou vysokou školou na základe právoplatného rozhodnutia ministerstva o splnení podmienok podľa odseku 13. 
(15) Ak súkromná vysoká škola nezačne v lehote dvoch rokov od doručenia oznámenia o udelení štátneho súhlasu uskutočňovať bakalárske študijné programy, štátny súhlas stráca platnosť uplynutím posledného dňa tejto lehoty.“.

15.	V § 47  sa vypúšťajú odseky 17 až 20. Doterajší odsek 21 sa označuje ako odsek 17.

16.	V § 47a sa za odsek 2 vkladá nový odsek 3, ktorý znie:
„(3) Predmetom činnosti súkromnej vysokej školy je výlučne vzdelávanie, výskum a vývoj alebo umelecká činnosť.“.
Doterajší odsek 3 sa označuje ako odsek 4.
17.	V § 47b ods. 2 písmeno e) znie: 
„e) schvaľuje návrh rektora súkromnej vysokej školy na vymenovanie a odvolanie prorektorov,”.
18.	V § 47b ods. 2 písm. h) sa slovo „verejnej“ nahrádza slovom „súkromnej“. 
19.	V § 48 odseky 2 a 3 znejú:
„(2) Na účely tohto zákona, sa stanovy súkromnej vysokej školy, ktorá je spoločnosťou s ručením obmedzeným, alebo akciovou spoločnosťou, považujú za štatút súkromnej vysokej školy.
(3) Vnútorné predpisy uvedené v odseku 1 písm. a) až c) podliehajú registrácii  na ministerstve (§ 103).“.
20.	V § 49 ods. 1 písmeno e) znie:
„e) oznámiť ministerstvu, že na súkromnú vysokú školu bol vyhlásený alebo skončený konkurz podľa osobitných predpisov, 33c)  alebo, že súkromná vysoká škola je v likvidácii,“.

21.	V § 49 ods. 1 sa vypúšťa písmeno f). Doterajšie písmená g) a h) sa označujú ako f) a g).

22.	V § 49a odseky 1 až 5 znejú:
„(1) Právnická osoba, ktorá v štáte svojho sídla poskytuje vzdelávanie, môže požiadať ministerstvo o udelenie oprávnenia na poskytovanie vysokoškolského vzdelávania na území Slovenskej republiky podľa právnych predpisov štátu jej sídla (ďalej len "oprávnenie").
(2) Právnická osoba podľa odseku 1 spolu so žiadosťou o udelenie oprávnenia predloží
a) doklady preukazujúce jej zriadenie a pôsobenie v štáte jej sídla ako štátom uznanej vysokej školy, 34) 
b) údaje o jej štatutárnych orgánoch,
c) doklady preukazujúce personálne, priestorové a materiálne zabezpečenie vysokoškolského vzdelávania, ktoré chce poskytovať na území Slovenskej republiky, 
d) informácie o štúdiu, ktoré chce poskytovať, najmä o jeho obsahu, uplatniteľnosti absolventov, organizácii štúdia, udeľovanom akademickom titule, rozsahu štúdia, právach a povinnostiach študentov, priebehu štúdia. 
(3) Žiadosť a prílohy podľa odseku 2 sa predkladajú v štátnom jazyku štátu sídla právnickej osoby podľa odseku 1 a s úradne osvedčeným prekladom do štátneho jazyka. 
(4) Ak právnická osoba nepredloží požadované doklady podľa odsekov 2 a 3, ministerstvo konanie preruší a vyzve právnickú osobu na doplnenie chýbajúcich dokladov alebo odstránenie nedostatkov žiadosti v lehote do 30 dní od doručenia výzvy. 
(5) Ministerstvo pred rozhodnutím o udelení oprávnenia zašle kópiu žiadosti a príloh podľa odseku 2 príslušnému orgánu štátu, v ktorom má právnická osoba podľa odseku 1 sídlo, a vyžiada si stanovisko k žiadosti, najmä vo veci súladu pôsobenia právnickej osoby na území Slovenskej republiky s právnymi predpismi jej sídla a k rovnocennosti dokladov o vzdelaní vydaných absolventom štúdia uskutočňovanom v Slovenskej republike s dokladmi o vzdelaní vydávanými absolventom štúdia uskutočňovanom v štáte sídla právnickej osoby. Do získania písomného stanoviska ministerstvo konanie o žiadosti preruší.”. 
23.	V § 49a sa odsek 7 dopĺňa písmenami f) a g), ktoré znejú: 
„f) právnická osoba nemá sídlo v členskom štáte alebo v štáte, ktorý je členom Organizácie pre ekonomickú spoluprácu a rozvoj, alebo
g) právnická osoba neposkytuje v štáte jej sídla vzdelávanie, ktoré chce poskytovať na území Slovenskej republiky.”.
24.	V § 49a odsek 9 znie: 
„(9) Rozhodnutie o udelení oprávnenia obsahuje názvy študijných programov, ktoré je právnická osoba podľa odseku 1 oprávnená poskytovať, názov štátu, ktorého právnymi predpismi sa poskytované vzdelávanie upravuje, a aký akademický titul sa absolventom udeľuje. Nadobudnutím právoplatnosti rozhodnutia o udelení oprávnenia sa právnická osoba podľa odseku 1 považuje za zahraničnú vysokú školu.”.
25.	V § 49a odsek 12 znie:
„(12) Na zamestnanca zahraničnej vysokej školy sa nevzťahujú ustanovenia tohto zákona, okrem zamestnanca, ktorý vzdeláva v akreditovanom študijnom programe podľa tohto zákona. Na študenta zahraničnej vysokej školy sa ustanovenia tohto zákona nevzťahujú, okrem študenta, ktorý študuje v študijnom programe akreditovanom podľa tohto zákona. Pre zahraničnú vysokú školu platia ustanovenia § 73, 80a a 80b. Ak zahraničná vysoká škola uskutočňuje akreditovaný študijný program podľa tohto zákona, na jeho uskutočňovanie sa vzťahuje piata až desiata časť tohto zákona a primerane sa vzťahuje prvá, druhá, jedenásta a dvanásta časť tohto zákona.“.
26.	V § 58a odsek 1 znie: 
„(1) Vysoká škola môže prijať na časť štúdia, obvykle v dĺžke jedného semestra alebo trimestra, aj študenta inej vysokej školy vrátane vysokej školy so sídlom mimo územia Slovenskej republiky v súlade s podmienkami výmenného programu alebo na základe zmluvy medzi prijímajúcou vysokou školou a vysielajúcou vysokou školou.”. 
27.	§ 59 sa dopĺňa odsekmi 4 až 6, ktoré znejú: 
„(4) Vysoká škola môže umožniť za podmienok určených v jej študijnom poriadku zápis študentovi, ktorý bol prijatý na štúdium študijného programu príslušného stupňa v rovnakom študijnom odbore alebo v príbuznom študijnom odbore na inej vysokej škole, ak o to písomne požiada. 
(5) Vysoká škola rozhodne o žiadosti študenta inej vysokej školy o zápis na štúdium  do 30 dní od doručenia všetkých podkladov určených k takémuto rozhodnutiu študijným poriadkom vysokej školy. 
(6) Dňom zápisu podľa odseku 4 sa študent stáva študentom vysokej školy, na ktorú sa zapísal a jeho predchádzajúce štúdium sa považuje za zanechané dňom, ktorý predchádza dňu zápisu. Vysoká škola, ktorá umožnila študentovi zápis, oznámi  vysokej škole, na ktorej študent zápisom zanechal štúdium, do troch pracovných dní od uskutočnenia zápisu, ktorému študentovi a v akom študijnom programe umožnila zápis, a dátum zápisu.”. 
28.	V § 70 ods. 1 písmeno l) znie: 
„l) za podmienok určených študijným poriadkom zmeniť študijný program v rámci toho istého študijného odboru alebo príbuzného študijného odboru.”. 
29.	V § 82 ods. 7 sa vypúšťajú slová „medzi univerzitné vysoké školy“. 

30.	V § 84 ods. 3 písm. e) sa na konci pripájajú slová „a 14“.

31.	V § 84 ods. 4 písm. e) sa na konci pripájajú slová „a 14“.

32.	§ 85 vrátane nadpisu znie:
 „§ 85
Preradenie vysokej školy 

(1)	Ak vyjadrenie Akreditačnej komisie o začlenení vysokej školy [§ 84 ods. 4 písm. e)] nezodpovedá súčasnému začleneniu vysokej školy, ministerstvo začne konanie o zmene začlenenia vysokej školy. Konanie o zmene začlenenia vysokej školy medzi univerzity a konanie o zmene začlenenia odbornej vysokej školy, sa začína doručením žiadosti vysokej školy. Vysoká škola môže požiadať o začlenenie medzi univerzity do 30 dní od skončenia komplexnej akreditácie. Odborná vysoká škola môže požiadať o zmenu začlenenia do 30 dní od skončenia komplexnej akreditácie. 
(2)	Pred zmenou začlenenia univerzity alebo pred začlenením vysokej školy medzi odborné vysoké školy, ministerstvo vyzve vysokú školu, aby neodkladne prijala opatrenia na odstránenie nedostatkov, pre ktoré nespĺňa podmienky doterajšieho začlenenia, a do jedného roka od doručenia výzvy podala správu o ich výsledku a konanie preruší. Zároveň  požiada Akreditačnú komisiu, aby zabezpečila overenie výsledku opatrení kontrolou na vysokej škole. Ak vysoká škola nedostatky odstránila, ministerstvo zastaví konanie o zmene začlenenia vysokej školy.
(3) Ak vysoká škola nespĺňa podľa vyjadrenia Akreditačnej komisie [§ 84 ods. 4 písm. e)] na základe komplexnej akreditácie činností vysokej školy podmienky na začlenenie medzi odborné vysoké školy, ministerstvo vyzve vysokú školu, aby neodkladne prijala opatrenia na odstránenie nedostatkov a do jedného roka od doručenia výzvy podala správu o ich výsledku. Zároveň požiada Akreditačnú komisiu, aby zabezpečila overenie výsledku opatrení kontrolou na vysokej škole a rozhodne o pozastavení platnosti práv vysokej školy (§ 83 ods. 9). Ak vysoká škola  nedostatky neodstránila, ministerstvo predloží vláde návrh na odňatie štátneho súhlasu, ak ide o súkromnú vysokú školu, alebo návrh na splynutie vysokej školy s inou vysokou školou, ak ide o verejnú vysokú školu alebo štátnu vysokú školu. 
 (4) Ak vysoká škola, ktorá bola preradená medzi odborné vysoké školy a mala akreditované študijné programy druhého stupňa, akreditované študijné programy podľa § 53 ods. 3 alebo akreditované študijné programy tretieho stupňa, ministerstvo odníme príslušné práva a ak je to potrebné, rozhodne, na ktorej vysokej škole bude umožnené študentom ukončiť štúdium, na ktoré boli prijatí. Ministerstvo odníme vysokej škole aj právo na uskutočňovanie habilitačného konania a konania na vymenúvanie profesorov. ”.
33.	V § 89 ods. 5 prvá veta znie: 
„Vláda nariadením určí podľa počtu študentov, kvality, ekonomickej náročnosti uskutočňovaných študijných programov a uplatniteľnosti absolventov v praxi limity súm finančných prostriedkov pre jednotlivé verejné vysoké školy, počnúc prvým rokom štúdia na zabezpečenie štúdia v študijných programoch v externej forme.“.

34.	Za § 91 sa vkladá § 91a, ktorý vrátane nadpisu znie:
„§ 91a 
Financovanie zahraničných vysokých škôl
(1) Zahraničné vysoké školy, ktoré uskutočňujú akreditované študijné programy podľa tohto zákona, môžu požiadať ministerstvo o poskytnutie dotácie.
(2) Podmienkou na poskytnutie dotácie zahraničnej vysokej škole je 
a) jej zriadenie zákonom, alebo predloženie verejnej listiny, ktorá preukazuje, že bola založená orgánom verejnej moci v štáte jej sídla, 
b) predloženie verejných listín preukazujúcich, že činnosť zahraničnej vysokej školy v štáte jej sídla je v prevažnej miere financovaná z verejných zdrojov,
c) plnenie povinností podľa tohto zákona,
d) doručenie žiadosti o poskytnutie dotácie pre zahraničnú vysokú školu na príslušný kalendárny rok do 31. októbra predchádzajúceho roka,
e) zúčtovanie dotácie zahraničnej vysokej školy poskytnutej v predchádzajúcom roku, ak bola poskytnutá.
(3) Dotácia sa zahraničnej vysokej škole poskytuje podľa § 89.
(4) Pri určení dotácie sa zohľadňujú len študenti a absolventi zahraničnej vysokej školy v akreditovaných študijných programoch a zamestnanci zahraničnej vysokej školy, ktorí vzdelávajú v akreditovaných študijných programoch.”.

35.	V § 92 ods. 4 sa na konci pripája čiarka a tieto slová „ak im nevznikla povinnosť uhradiť školné podľa odsekov 5 až 9“.

36.	 V § 96 sa za odsek 7 vkladá nový odsek 8, ktorý znie:

„(8) Študent, ktorému bolo priznané sociálne štipendium, môže požiadať o prepočítanie výšky sociálneho štipendia podľa podmienok v čase podania žiadosti o prepočítanie priznanej výšky sociálneho štipendia. Priznaním sociálneho štipendia v novej výške, prestáva vysoká škola poskytovať sociálne štipendium v doterajšej výške.“. 

Doterajšie odseky 8 až 11 sa označujú ako 9 až 12.

37.	V § 102 ods. 1 písmeno e) znie:
„e) schvaľuje na návrh ministerstva zmenu názvu súkromnej vysokej školy a začlenenie súkromnej vysokej školy pri jej vzniku.“.

38.	V § 102 ods. 2 písmeno h) znie:
„ h) rozhoduje o zmene začlenenia vysokej školy (§ 85),“. 

39.	V § 102 ods. 2 písmeno k) znie:
„k) navrhuje vláde udelenie štátneho súhlasu (§ 47),“.
 
40.	V § 105 sa vypúšťa odsek 1.
Doterajšie odseky 2 až 7 sa označujú ako odseky 1 až 6. 
 
41.	V § 105 ods. 3 sa slovo „3“ nahrádza slovom „2“.

42.	V § 105 ods. 5 prvá veta znie:
„(5) Odňatím štátneho súhlasu prestáva byť právnická osoba, ktorej bol udelený štátny súhlas, súkromnou vysokou školou.“.

43.	V § 105 ods. 6 sa slovo „3“ nahrádza slovom „2“.
 
44.	V § 106 ods. 1 sa slová „zahraničnou vysokou školou, vysokou školou z tretieho štátu“ nahrádzajú slovami „vysokou školou so sídlom mimo územia Slovenskej republiky“.

45.	§ 108 znie:

„§ 108
Všeobecný predpis o správnom konaní50) sa nevzťahuje na rozhodovanie podľa tohto zákona okrem rozhodovania o uložení pokuty podľa § 2a, rozhodovania  o zastavení konania a rozhodovania o splnení podmienok podľa § 47, rozhodovania o udelení oprávnenia podľa § 49a, rozhodovaní o zmene začlenenia vysokej školy podľa § 85, rozhodovania o priznaní sociálneho štipendia podľa § 96 ods. 1 až 6 a rozhodovania o uznaní dokladov o vzdelaní na akademické účely podľa § 106.“.

46.	Za § 113aa sa vkladá § 113ab, ktorý vrátane nadpisu znie:

„§ 113ab 
Prechodné ustanovenia účinné od 1. augusta 2009

(1) Právnické osoby, ktorým bol udelený štátny súhlas na pôsobenie ako súkromná vysoká škola, sú povinné upraviť svoj názov, činnosti a právne postavenie v súlade s týmto zákonom do 31. decembra 2009.
(2) Súkromná vysoká škola predloží ministerstvu doplnený štatút o pôsobnosť samosprávnych orgánov súkromnej vysokej školy do 31. januára 2010.
(3) Konanie o udelení štátneho súhlasu, ktoré začalo pred účinnosťou tohto zákona, sa dokončí podľa tohto zákona.
(4) Ak ide o študenta prijatého na štúdium po 1. auguste 2009, doktorandské štúdium vo vedných odboroch alebo umeleckých odboroch podľa § 109 ods. 1 sa na určenie celkovej doby štúdia považuje za štúdium doktorandských študijných programov.
(5)  V celkovej dobe štúdia na účely § 113a ods. 10 sa nezohľadňuje doba štúdia, za ktoré študent uhrádza školné.
(6) Majetok štátu v správe ministerstva uvedený v prílohe č. 5, prechádza 1. januárom 2010 do majetku Slovenskej technickej univerzity v Bratislave.“.
47.	Za prílohou č. 4 sa vkladá príloha č. 5, ktorá znie:
„Príloha č.5 k zákonu č. 131/2002 Z. z.

ZOZNAM MAJETKU ŠTÁTU V SPRÁVE MINISTERSTVA, KTORÝ PRECHÁDZA 1. JANUÁROM 2010 DO MAJETKU SLOVENSKEJ TECHNICKEJ UNIVERZITY V BRATISLAVE

1. budova v katastrálnom území Bratislava – Staré Mesto, so súpisným číslom stavby 2741 na parcele č. 10348/1, vo vlastníctve Slovenskej republiky, v správe Ministerstva školstva Slovenskej republiky (spoluvlastnícky podiel 1/1),
2. pozemky v katastrálnom území Bratislava – Staré Mesto, vo vlastníctve Slovenskej republiky, v správe Ministerstva školstva Slovenskej republiky (spoluvlastnícky podiel 1/1)
a) parcela č. 7987 vo výmere 564 m2, záhrada
b) parcela č. 7989 vo výmere 508 m2, dom a dvor
c) parcela č. 7990 vo výmere 753 m2, dom dvor čp. V – 774
zapísané v pozemnoknižnej vložke č. 9435, k. ú. Bratislava,
d) parcela č. 10348/1 vo výmere 923 m2, zastavané plochy a nádvoria,
e) parcela č. 10348/2 vo výmere 1083 m2, zastavané plochy a nádvoria.“.

Čl. II

Zákon č.  523/2004 Z. z. o rozpočtových pravidlách verejnej správy a o zmene a doplnení niektorých zákonov v znení  zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 198/2007 Z. z., zákona č. 199/2007 Z. z., zákona č. 323/2007 Z. z.,  zákona č. 653/2007 Z. z. a  zákona č. 165/2008 Z. z., zákona č. 383/2008 Z. z. a zákona č. .../2008 Z. z. sa  mení a dopĺňa takto:

1. V § 8 ods. 9 prvej vete sa na konci bodka nahrádza bodkočiarkou a pripájajú sa tieto slová: „uvedené sa nevzťahuje na použitie dotácie verejnou vysokou školou na majetkovú účasť v inej právnickej osobe založenej na účely výskumu a vývoja alebo na založenie inej právnickej osoby na účely výskumu a vývoja, a to so súhlasom Ministerstva školstva Slovenskej republiky po predchádzajúcom prerokovaní s ministerstvom financií.“.

2. V § 10 ods. 4 sa vypúšťajú slová  „v rámci správy o plnení rozpočtu verejnej správy a“. 

3. V § 21 ods. 9 písm. g) znie:

„g) vecné a finančné vymedzenie majetku, ktorý je rozpočtovej organizácii alebo príspevkovej organizácii zverený do správy pri jej vzniku,“.

Čl. III
Zákon č. 172/2005 Z. z. o organizácii štátnej podpory  výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov v znení zákona č. 233/2008 Z. z. sa mení a dopĺňa takto:

1. V § 7b ods. 1 sa slová „obchodná spoločnosť9a)“ nahrádzajú slovami „právnická osoba“.

2. V § 7b ods. 4 v prvej vete sa za slová „Vedecko-technologický park“ vkladajú slová „je obchodná spoločnosť9a), ktorá“.

3. V § 7b ods. 5 sa za slová „Výskumno-vývojové centrum„ vkladajú slová „je obchodná spoločnosť9a) alebo záujmové združenie právnických osôb9aa) alebo nezisková organizácia9ab) , ktorá“.

Poznámky pod čiarou k odkazom 9aa a 9ab znejú:
„9aa)  § 20f až 20j Občianskeho zákonníka.
9ab) Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov.“

4.  V § 7b ods. 6 sa za slová „Technologický inkubátor“ vkladajú slová „je obchodná spoločnosť9a), ktorá“.

Čl. IV
Tento zákon nadobúda účinnosť 1. augusta 2009.